google/wiki40b huggingface dataset:
Ντούμπνιο

Διαμάχη για το όνομα

Η Σοβιετική ομάδα πρότεινε το όνομα νιλσμπόριο (nielsbohrium, Ns) προς τιμή του Δανού νομπελίστα φυσικού Νιλς Μπορ (Niels Henrik David Bohr,1885–1962). Η Αμερικανική ομάδα πρότεινε το όνομα χάνιο (hahnium, Ha), προς τιμή του Γερμανού νομπελίστα χημικού Όττο Χαν (Otto Hahn, 1879–1968). Κατά συνέπεια, το όνομα χάνιο χρησιμοποιήθηκε περισσότερο στην Αμερική και στη Δυτική Ευρώπη, ενώ το όνομα νιλσμπόριο χρησιμοποιήθηκε περισσότερο στις χώρες της Σοβιετικής Ένωσης και γενικότερα στο (πρώην) ανατολικό μπλόκ.

Η IUPAC, προσπαθώντας να σταματήσει τη διαμάχη για το όνομα του νέου χημικού στοιχείου, ενέκρινε ως προσωρινό συστηματικό όνομα το ουννιλπέντιο (unnilpentium, Unp) και το 1994 πρότεινε το όνομα  ζολιότιο (joliotium, Jl), προς τιμή του Γάλλου νομπελίστα φυσικού Φρεντερίκ Ζολιό-Κιουρί (Jean Frédéric Joliot-Curie, 1900–1958), που είχε προταθεί αρχικά από τη Σοβιετική ομάδα για το στοιχείο 102 το οποίο αργότερα ονομάστηκε νομπέλιο. Οι δύο επιστημονικές ομάδες διαφωνούσαν επίσης και για τα ονόματα των στοιχείων 104 και 106. Τελικά, το 1997, η διαφορά διευθετήθηκε και η IUPAC ενέκρινε το σημερινό όνομα, ντούμπνιο (Db), από τη ρωσική πόλη Ντουμπνά, στην οποία βρισκόταν το Σοβιετικό Ίδρυμα Πυρηνικών Ερευνών. Η IUPAC πρόβαλλε τον ισχυρισμό ότι το Εργαστήριο στο Μπέρκλεϊ είχε ήδη τιμηθεί αρκετές φορές με τις προτάσεις ονομάτων που είχε κάνει για στοιχείο όπως μπερκέλιο, καλιφόρνιο, αμερίκιο. Επίσης, η αποδοχή των ονομάτων ραδερφόρντιο και σιμπόργκιο για τα στοιχεία 104 και 106 έπρεπε να αντισταθμίζει την προσφορά της Σοβιετικής ομάδας που ανακάλυψε τα στοιχεία 104, 105, 106.
Λεόνα Λιούις

Βιογραφία

Γεννήθηκε στο Λονδίνο στις 3 Απριλίου 1985. Το πρώτο της σινγκλ, "A Moment like This", κυκλοφόρησε στις 20 Δεκεμβρίου 2006. Το σινγκλ ήταν επίσης διαθέσιμο για κατέβασμα σε ψηφιακή μορφή από τα μεσάνυχτα της 17ης Δεκεμβρίου και κατέρριψε το παγκόσμιο ρεκόρ καθώς κατεβάστηκε 50.000 φορές μέσα σε μισή ώρα . Το πρώτο της album, Spirit, κυκλοφόρησε στις 9 Νοεμβρίου 2007 και έγινε το άλμπουμ με τις περισσότερες πωλήσεις για πρώτο άλμπουμ τόσο στο Ηνωμένο Βασίλειο, όσο και στην Ιρλανδία. Η Λιούις από τα πρώτα της χρόνια ήθελε να αφοσιωθεί στη μουσική και στην ηλικία των 5 ετών οι γονείς της την έστειλαν σε θεατρική σχολή για νέους. Το πρώτο της τραγούδι το έγραψε σε ηλικία 12 ετών και στα 13 αναδείχθηκε νικήτρια στο τάλεντ σόου στο Hackney Empire .
Το 2004 κέρδισε επίσης το διαγωνισμό των εκκολαπτόμενων ταλέντων στο τραγούδι στο Γέιτς.
Αφού έκανε διάφορες δουλειές, όπως σε πιτσαρία, ηχογράφησε ένα ακυκλοφόρητο album με τα τραγούδια της, το οποίο ονόμασε Twilight.
Τη στιγμή που η μουσική της πορεία φαινόταν να μην την οδηγεί πουθενά, ο φίλος της Lou Al-Chamaa την έπεισε να μην παρατήσει τη μουσική αλλά να λάβει μέρος στο The X Factor. Το Δεκέμβριο του 2006 η Λιούις κέρδισε τον τελικό και ένα συμβόλαιο με δισκογραφική εταιρεία. Μάλιστα, στη διάρκεια του τηλεοπτικού τάλεντ σόου οι κριτές συνέκριναν τη σοπράνο φωνή της με αυτές των Μαράια Κάρεϊ , Κριστίνα Ακιλέρα και Σελίν Ντιόν.

Μετά το X Factor

Τα πρώτα τραγούδια της άρχισαν αμέσως να γίνονται επιτυχίες στο Ηνωμένο Βασίλειο. Στις 24 Δεκεμβρίου το τραγούδι "A Moment like This" έγινε νούμερο ένα σινγκλ τα Χριστούγεννα στο Ηνωμένο Βασίλειο , ξεπερνώντας σε πωλήσεις τα 570.000 αντίτυπα. Το εν λόγω σινγκλ έγινε το πλέον «κατεβασμένο» τραγούδι το 2006, νικώντας το “Crazy” του Γκναρλς Μπέρκλεϊ. Το σινγκλ έμεινε στην κορυφή για έναν μήνα και στους ιρλανδικούς μουσικούς καταλόγους επιτυχιών για 6 εβδομάδες. To "A Moment like This" ερμηνεύτηκε για πρώτη φορά από την Kelly Clarkson, την νικήτρια του American Idol 1. Τότε, τον Σεπτέμβριο του 2002, το τραγούδι ανέβηκε στο #1 στο US Billboard Hot 100. Επίσης πούλησε πάνω από 1 εκατομμύριο αντίτυπα και συμπερηλήφθηκε στο τριπλά πλατινένιο πρώτο άλμπουμ της Κλάρκσον "Thankful".
Το Φεβρουάριο του 2007 η τραγουδίστρια υπέγραψε συμβόλαιο ύψους 9,7 εκατομμυρίων δολαρίων στις ΗΠΑ με τον Κλάιβ Ντέιβις, δημιουργό της εταιρείας Arista Records. Πρόκειται για τον άνθρωπο που ευθύνεται για την καλλιτεχνική πορεία της Γουίτνεϊ Χιούστον. Η τελευταία αναφερόμενη στη Λιούις έκανε λόγο για μελλοντικό αστέρι της παγκόσμιας μουσικής.
Ένα EP με τέσσερα τραγούδια, με τίτλο, "It's All for You" κυκλοφόρησε στο Διαδίκτυο στις 18 Δεκεμβρίου 2006, ωστόσο το σινγκλ δεν εισήλθε στους μουσικούς καταλόγους επιτυχιών.
Το 2007, το τραγούδι της "A Moment like This" τιμήθηκε με το βραβείο Νοβέλο για τις περισσότερες πωλήσεις σινγκλ στη Βρετανία.
Το πρώτο επίσημο άλμπουμ της τραγουδίστριας κυκλοφόρησε στις 9 Νοεμβρίου 2007 στο Ηνωμένο Βασίλειο και στις αρχές του 2008 αναμένεται να κυκλοφορήσει στις ΗΠΑ.
Mario Power Tennis

Τρόπος παιχνιδιού

Το Mario Power Tennis περιέχει χαρακτήρες, γήπεδα και σενάρια βασισμένα στη σειρά Mario. Η ποικιλία των γηπέδων περιλαμβάνει τρεις τύπους γηπέδου τένις, αλλά αποτελείται κυρίως από γήπεδα βασισμένα σε παιχνίδια της σειράς Mario. Αυτά διαθέτουν θεματικά στοιχεία που επηρεάζουν στο πώς ο αγώνας θα παίξει, όπως τα φαντάσματα στο γήπεδο "Luigi's Mansion", τα οποία εμποδίζουν την κίνηση όταν ο χαρακτήρας έρχεται σε φυσική επαφή μαζί τους. Αν και το κανονικό τένις είναι διαθέσιμο, μπορεί να παιχτούν παραλλαγές του αθλήματος που υιοθετούν διαφορετικούς κανόνες και μεθόδους της νίκης. Στο "Shot Ring" ο παίκτης κερδίζει πόντους χτυπώντας την μπάλα μέσα από δαχτυλίδια διαφόρων μεγεθών. Ο αριθμός των πόντων εξαρτάται από τη δυσκολία της βολής.
Η κεντρική λειτουργία του παιχνιδιού είναι το "Tournament Mode" το οποίο περιλαμβάνει μια σειρά εκδηλώσεων με συσσωρευμένη δυσκολία. Αυτά τα γεγονότα πρέπει να ολοκληρωθούν με επιτυχία για να ξεκλειδωθούν περισσότεροι playable χαρακτήρες. Αυτή η λειτουργία μπορεί να ολοκληρωθεί είτε σε "διπλά" ή "μονά", και διαιρούνται σε απλά γήπεδα ή γήπεδα "Gimmick".
Οι χαρακτήρες είναι συνολικά 18, με τον Wiggler να κάνει την πρώτη του εμφάνιση στη σειρά. Όλοι οι χαρακτήρες κατηγοριοποιούνται σε έξι ομάδες που αντανακλούν το στυλ παιχνιδιού τους: ολόγυρο, τεχνική, δύναμη, ταχύτητα, άμυνα και δυσκολία.

Ανάπτυξη

Το Mario Power Tennis αναπτύχθηκε από τη Camelot Software Planning με μια ομάδα περίπου 30 ανθρώπων, με επικεφαλής τους αδερφούς Χιρογιούκι και Σούγκο Τακαχάσι. Παρουσιάστηκε για πρώτη φορά στο Famitsu, και αργότερα σε μια διάσκεψη στην E3 το 2004. Πριν τη κυκλοφορία, οι αδερφοί συζητούσαν για πολλαπλές διαδικασίες ανάπτυξης σε μια συνέντευξη με το Famitsu. Ο Σούγκο σημείωσε ότι το αρχικό θα ήταν πιο σοβαρό και περιείχε βαθύτερο gameplay, αλλά με λιγότερα τεχνάσματα. Υπήρξε επίσης μια προθυμία να μην ενημερωθούν τα γραφικά μόνο χωρίς διερεύνηση εξελίξεων στο gameplay, το οποίο δήλωσε ο Χιρογιούκι ότι θα ήταν "απαράδεκτο" για ένα παιχνίδι της σειράς Mario. Λόγω της επιτυχίας του προκατόχου του, οι αδελφοί αισθάνθηκαν πίεση για να κάνουν ένα παιχνίδι που ήταν πρωτότυπο και δεν θα φαινόταν πάρα πολύ παρόμοιο με τον προκάτοχό του σε πρώτη ματιά.
Το Power Tennis αναπτύχθηκε ταυτόχρονα με το Mario Golf: Toadstool Tour. Η Camelot αρχικά δούλευε σε μια προηγούμενη έκδοση του Mario Tennis, αλλά ακύρωσε την εργασία και άρχισε να χρησιμοποιεί ιδέες με αυτό το παιχνίδι.
Γκράντατς (Ντέρβεντα)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Αβεράρντο των Μεδίκων

Βιογραφία

Γεννήθηκε το 1320 και ήταν ο μόνος γιος του Σαλβέστρο του επιλεγόμενου κιαρίσιμο, απεσταλμένου της Φλωρεντίας στη Βενετία και της Λίζα Ντονάτι.
Πήρε το όνομά του από τον θρυλικό ιππότη του Μεσαίωνα Αβεράρντο, από τον οποίο οι Μέδικοι ισχυριζόταν ότι κατάγονται. Εξάδελφός του ήταν ο Τζουλιάνο, γιος του Τζοβένκο, ιδρυτών νεότερου κλάδου των Μεδίκων, που οι απόγονοί τους θα γίνουν κύριοι του Οταϊάνο. Τρίτος εξάδελφός του ήταν ο Σαλβέστρο, γιος του Αλαμάνο των Μεδίκων.
Ο Αβεράρντο είναι ο πατέρας του Τζοβάνι ντι Μπίτσι εμπόρου μαλλιού, που όταν πλούτισε δάνειζε χρήματα και τελικά ίδρυσε την Τράπεζα των Μεδίκων. Ο ίδιος ο Τζοβάνι απεβίωσε το 1363.
Ξάνθη Α.Σ.

Ιστορική αναδρομή

Το καλοκαίρι του 1999 πολλά ιστορικά σωματεία της Ξάνθης αποφάσισαν να ενώσουν τις δυνάμεις τους διοικητικά και αγωνιστικά, δημιουργώντας ένα σύλλογο με το όνομα της πόλης.
Την αγωνιστική περίοδο 1998–99 ο σύλλογος κατέκτησε το τοπικό Πρωτάθλημα της Α' Κατηγορίας Ανδρών της Ε.ΚΑ.Σ.Α.ΜΑ.Θ..
Την αγωνιστική περίοδο 1999-00 αν και αγωνιζόταν για πρώτη φορά σε εθνική κατηγορία, η ομάδα της Ξάνθης αναδείχθηκε Πρωταθλήτρια Γ' Εθνικής Κατηγορίας (2ος Όμιλος Βορρά), εξασφαλίζοντας παράλληλα την άνοδό της στη Β' Εθνική.
Το 2003 κατέκτησε την πρώτη θέση στη Β' εθνική και εξασφάλισε την άνοδο της στην Α2 κατηγορία στην οποία αγωνίστηκε μέχρι το καλοκαίρι του 2010.
Αχαϊκή Α.Ε.

Ιστορική αναδρομή

Το ποδοσφαιρικό τμήμα ιδρύθηκε το 1945 με αρ. μητρώου ΕΠΟ 166. Ο σύλλογος αρχικά ιδρύθηκε σαν ανεξάρτητος σύλλογος το 1920 και το 1936 διαλύθηκε. Έχει αγωνιστεί μέχρι την Β΄ Εθνική Κατηγορία με αξιώσεις. Καλύτερη θέση της είναι η 16η στην Β' Εθνική το 1982-1983.  Έπαιξε πρώτη φορά στην Γ' κατηγορία το 1945-46 για ανέβει στην Β' το 1947-48, τελευταία φορά στην Γ έπαιξε την περίοδο 1958-59. Στην Β' κατηγορία έπαιξε συνεχώς έως την περίοδο 1961-62 όπου ανέβηκε στην Α' κατηγορία για πρώτη φορά. Από το 1962 παίζει συνεχώς ή στην Α' κατηγορία του πρωταθλήματος Αχαΐας ή σε εθνικές κατηγορίες.
Η Αχαϊκή έχει κατακτήσει τέσσερα (4) πρωταθλήματα Αχαΐας, το πρώτο το 1966-67 όπου σε αγώνες μπαράζ προκρίθηκε στην Γ' εθνική. Το δεύτερο το 1971 όπου πάλι μετά από αγώνες μπαράζ με Α.Ε. Μεσολογγίου και Πανηλειακό ανέβηκε στην Γ' Εθνική. Την προηγούμενη χρονιά, 1969-70, είχε χάσει το πρωτάθλημα και την άνοδο σε αγώνα μπαράζ με τον Πατρέα. Το 1977-78 στο τελικό του πρωταθλήματος νίκησε τον Εθνικό Αιγίου με 5-4 στα πέναλτι. Τέλος το 2015-16 στέφθηκε πρωταθλήτρια της Α΄ Κατηγορίας.

Κλασσικός αθλητισμός

Η Αχαϊκή διατηρούσε τμήμα κλασσικού αθλητισμού (στίβου) ανδρών και γυναικών από το 1959 μέχρι το 1965 με συμμετοχές σε πανελλήνιους αγώνες.

Γήπεδο

Έδρα της Αχαϊκής είναι το Γήπεδο Κάτω Αχαΐας έπειτα Εθνικό στάδιο και σήμερα δημοτικό στάδιο χωρητικότητας 2000 θέσεων. Οι εργασίες κατασκευής του ξεκίνησαν το 1932 για να ολοκληρωθούν το 1936.

Ολυμπιακός Κάτω Αχαΐας

Ιδρύθηκε το 1991 και διαλύθηκε το 2004.  Ανήκε στην δύναμη της Ε.Π.Σ. Πατρών με αρ. μητρώου ΕΠΟ 4876. Χρώματα της ομάδας ήταν τα κόκκινο και άσπρο και αγωνιζόταν είτε στο Στάδιο Κάτω Αχαΐας ή στο γήπεδο Νιφορέικων. Αγωνίστηκε και στις τρεις τοπικές κατηγορίες με μεγάλες επιτυχίες και μάλιστα τη χρονιά που διαλύθηκε τερμάτισε στην 4η θέση της Α΄ κατηγορίας.
Πύργος της Παραβόλας

Ο Πύργος ή Κάστρο της Παραβόλας είναι ερείπια οχυρωμένης θέσης κοντά στο χωριό Παραβόλα Αιτωλοακαρνανίας. Η οχύρωση περιλαμβάνει τα τείχη της αρχαίας πόλης Βουκάτιο ενισχυμένα με βυζαντινούς πύργους. Σήμερα διασώζονται η ακρόπολη ερειπωμένη, τμήμα των τειχών του οικισμού που χτίστηκαν τον 4ο αιώνα π.Χ., ερείπια των βυζαντινών πύργων και παλαιοχριστιανική εκκλησία που λειτουργεί ακόμα σήμερα.
Το αρχαίο τείχος ενισχύθηκε, η ακρόπολη με πύργους, και ανακασκευάστηκε από τους Βυζαντινούς, μετά το 1204 και με την κατάκτηση της Κωνσταντινούπολης από τους λατίνους ανήκε στο Δεσποτάτο της Ηπείρου. Το καλύτερο σωζόμενο τμήμα της είναι βυζαντινός πύργος στην ακρόπολη που σώζεται σε μεγάλο ύψος και έχει τρία παράθυρα και δύο πόρτες.
Αρχέλαος Ιακωβίδης

Σταδιοδρομία

Γεννήθηκε το 1936 στα Σέρβια Κοζάνης. 
Σπούδασε γεωπονικές επιστήμες και εργάστηκε ως γεωπόνος.
Στις εκλογές του 1974 πολιτεύτηκε για πρώτη φορά και εξελέγη βουλευτής Ημαθίας με 5.822 ψήφους, με τη Νέα Δημοκρατία.  Επανεξελέγη βουλευτής Ημαθίας το 1977 και υπηρέτησε ως το 1981.
Σκοτώθηκε σε ηλικία 61 ετών σε τροχαίο δυστύχημα που συνέβη στις 23 Ιουνίου 1997, όταν το όχημα που οδηγούσε ο ίδιος ξέφυγε από τον δρόμο και ανατράπηκε στο 59ο χιλιόμετρο της εθνικής οδού Θεσσαλονίκης-Βέροιας.
Εθνική Ιαπωνίας (ποδόσφαιρο ανδρών)

Ιστορία

Η Ιαπωνία είναι μια από τις πιο επιτυχημένες εθνικές ομάδες ποδοσφαίρου στην Ασία, αφού κατάφερε να φτάσει μέχρι και το δεύτερο γύρο στα Παγκόσμια Κύπελλα το 2002 και το 2010, ενώ έχει κερδίσει το Ασιατικό Κύπελλο της AFC τέσσερις φορές το 1992, το 2000, το 2004 και το 2011. Επίσης, στο  Κύπελλο Συνομοσπονδιών το 2001, στο οποίο ήταν συνδιοργανώτρια μαζί με τη Νότια Κορέα, κατέλαβε τη δεύτερη θέση ως φιναλίστ.

Στάδιο

Έδρα της εθνικής Ιαπωνίας είναι το Στάδιο Σαϊτάμα, χωρητικότητας 63.700 θέσεων, που βρίσκεται στην πόλη Σαϊτάμα, το οποίο έχει φιλοξενίσει, ακόμη, ορισμένους αγώνες του Παγκοσμίου Κυπέλλου του 2002.

Στατιστικά

Την πρώτη θέση όλων των εποχών σε συμμετοχές κατέχει ο Γιασουχίτο Έντο, με 141 εμφανίσεις. Πρώτος σκόρερ όλων των εποχών είναι ο Κουνισίγκε Καμαμότο, με 80 γκολ.

Έμβλημα

Το έμβλημα της εθνικής ομάδας ποδοσφαίρου της Ιαπωνίας είναι το Γιαταγκαράσου, ένα μυθικό τρίποδο κοράκι που οδήγησε τον αυτοκράτορα Τζίμου στο όρος Κουμάνο. Το Γιαταγκαράσου ήταν επίσης ο αγγελιοφόρος της ανωτάτης θεάς του ήλιου, Αματεράσου, στο Σίντο. Το λογότυπο του 2009, αντικαταστάθηκε το 2017.
Ανδριάντας

Ανδριάντας ονομάζεται το γλυπτό ολόσωμο ομοίωμα συγκεκριμένου θνητού πάντοτε, ανθρώπου, που μπορεί να είναι από μάρμαρο, μέταλλο, ξύλο κ.λπ. 
Ανδριάντες που δεν αφορούσαν συγκεκριμένους ανθρώπους λάμβαναν διάφορες γενικές ονομασίες π.χ. κούροι, καρυάτιδες κ.λπ.
Διαγωνισμός Τραγουδιού Eurovision 1995

Συμμετέχουσες χώρες

Συνολικά έλαβαν μέρος 23 χώρες. Η EBU μείωσε πάλι τον αριθμό των συμμετοχών, προκειμένου να εξασφαλιστεί ότι ο διαγωνισμός δεν θα διαρκούσε περισσότερο από 3 ώρες. Εκτός από τις χώρες που ήταν στις τελευταίες θέσεις στον προηγούμενο διαγωνισμό, το Λουξεμβούργο δεν έλαβε μέρος, καθώς αποσύρθηκε επ' αόριστο, ενώ η Ιταλία, όπως και το 1994, αποχώρησε εθελοντικά από τον διαγωνισμό.

Μη συμμετέχουσες χώρες

Παρότι η Γιουγκοσλαβία δεν έλαβε μέρος, ο διαγωνισμός μεταδόθηκε τηλεοπτικά από το τρίτο κανάλι της Σερβικής Ραδιοτηλεόρασης.
Πολιτική Άνοιξη

Ιστορικό

Το κόμμα συγκροτήθηκε αφότου ο Αντώνης Σαμαράς αποχώρησε από το κόμμα της Νέας Δημοκρατίας όταν αποπέμφθηκε από υπουργός Εξωτερικών. Ο Σαμαράς θεωρείτο υπερασπιστής της σκληρής γραμμής ως προς την Πρώην Γιουγκοσλαβική Δημοκρατία της Μακεδονίας και την Τουρκία. Η Πολιτική Άνοιξη προσδιορίστηκε ως ένα μονοθεματικό κόμμα, με έμφαση στο Μακεδονικό ονοματολογικό ζήτημα.
Εμπνευστής του ονόματος του κόμματος ήταν ο Οδυσσέας Ελύτης, όπως είχε δηλώσει σε συνέντευξή του ο Αντώνης Σαμαράς. Η Πολιτική Άνοιξη αναδείχθηκε τρίτη σε μέγεθος κοινοβουλευτική δύναμη με ποσοστό 4,9% στις εθνικές εκλογές του 1993, κερδίζοντας δέκα έδρες στο Κοινοβούλιο. Στις ευρωεκλογές εκλογές το 1994 για το Ευρωπαϊκό Κοινοβούλιο έλαβε 8,7% και δύο έδρες. Στην εκλογή Προέδρου της Δημοκρατίας το 1995, η Πολιτική Άνοιξη πρότεινε τον Κωστή Στεφανόπουλο, πρόεδρο της Δημοκρατικής Ανανέωσης, υποψηφιότητα που στηρίχθηκε και από το ΠΑΣΟΚ. Τον Αύγουστο του 1996, η Δημοκρατική Ανανέωση προσχώρησε στην Πολιτική Άνοιξη.
Η πτώση των εκλογικών ποσοστών άρχισε στις εθνικές εκλογές του 1996, όταν έλαβε 2,94% (ακριβώς κάτω από το εθνικό κατώτατο όριο 3%) και, κατά συνέπεια, δεν εξασφάλισε έδρα στο Κοινοβούλιο. Συμμετείχε και στις ευρωεκλογές εκλογές το 1999, όπου έλαβε 2,3% το οποίο ήταν και πάλι κάτω από το κατώτατο όριο που θα εξασφάλιζε εκπροσώπηση.
Η Πολιτική Άνοιξη δεν συμμετείχε στις εκλογές του 2000 και  στις εκλογές του 2004 υποστήριξε δημόσια μέσω του προέδρου της Αντώνη Σαμαρά τη Νέα Δημοκρατία ενώ το 2004 ανακοινώθηκε η οριστική αναστολή της λειτουργίας του κόμματος. Πριν από τις ευρωεκλογές του 2004, ο Σαμαράς και αρκετά στελέχη του κόμματος επέστρεψαν στη Νέα Δημοκρατία.
Ιωάννης Φραγκίσκος Γκοντζάγκα της Σαμπιονέτα

Βιογραφία

Γεννήθηκε στη Μάντοβα και ήταν ο τρίτος γιος του Λουδοβίκου Γ΄ μαρκησίου της Μάντοβα και της Βαρβάρας των Χοεντσόλερν, κόρης του Ιωάννη μαργράβου του Βρανδεμβούργου-Κούλμπαχ.
Το 1478 απεβίωσε ο πατέρας του, ο οποίος κληροδότησε στους γιους του Φραγκίσκο και Ιωάννη-Φραγκίσκο τις περιοχές μεταξύ των ποταμών Πάδου και Όλιο. Πέντε χρόνια μετά απεβίωσε και ο Φραγκίσκος, έτσι ο Ιωάννης-Φραγκίσκος απέμεινε μόνος κύριος των περιοχών. Σε αυτές πρόσθεσε και την κομητεία του Ροντίγκο.
Διάλεξε το Γκατσουόλο για διαμονή δική του και της Αυλής του. Η πόλη ήταν περιτειχισμένη και το 1565 έγινε έδρα μαρκιωνίας. Απεβίωσε στο Μποτσόλο το 1496 και οι εκτάσεις του περιήλθαν στους γιους του, πρώτα στον Πύρρο και έπειτα στον Λουδοβίκο.
Ρόλαντ Ράτζενμπεργκερ

Οι συνθήκες του ατυχήματος

Στο γύρο που προηγήθηκε του ατυχήματος, η Σίμτεκ Φορντ του Ράτζενμπεργκερ είχε υποστεί ζημιά στην εμπρός αεροδυναμική πτέρυγα. Στον επόμενο γύρο η πτέρυγα δεν άντεξε τις αεροδυναμικές πιέσεις που αναπτύχθηκαν και έσπασε, με αποτέλεσμα να σφηνωθεί κάτω από το πάτωμα του αυτοκινήτου. Αυτό οδήγησε σε απώλεια ελέγχου της κατεύθυνσης και έξοδο από την πίστα. Η πρόσκρουση με τα προστατευτικά τοιχώματα έγινε με ταχύτητα 314,9 χλμ/ώρα. Ο θάνατος του οδηγού ήταν ακαριαίος, ως αποτέλεσμα κατάγματος στην βάση του κρανίου, καθώς το κεφάλι του συνέχισε να κινείται προς τα μπρος, ενώ το σώμα του ήταν δεμένο στο κάθισμα. Ο θάνατός του οδήγησε στην υιοθέτηση της συσκευής HANS για τους οδηγούς, που σταθεροποιεί το κεφάλι σε περίπτωση σύγκρουσης.
Κυβερνείο της Λιβονίας

Ιστορία

Μετά την συνθηκολόγηση της Εσθονίας και της Λιβονίας το 1710, στις 28 Ιουλίου του 1713 ο Πέτρος Α΄ ο Μέγας δημιούργησε το Κυβερνείο της Ρίγας (ρωσικά: Рижская губерния‎), το οποίο περιελάμβανε επίσης το Ουγιέζντ του Σμολένσκ, το Ουγιέζντ του Ντορογκομπούζ, το Ουγιέζντ του Ροσλάβλ και το Ουγιέζντ της Βιάζμα, του κυβερνείου Σμολένσκ. 
Η Σουηδία παραχώρησε επίσημα την Σουηδική Λιβονία στην Ρωσία, το 1721 με την συνθήκη του Νύσταντ. Το 1722, η Επαρχία Τάρτου προστέθηκε στο κυβερνείο της Ρίγας. Το 1726 το Κυβερνείο Σμολένσκ χωρίστηκε από το Κυβερνείο, που τώρα είχε πέντε επαρχίες, την Ρίγα, το Σέσις, το Τάρτου, το Πάρνου και την Σάαρεμαα. Το 1783, προστέθηκε η Επαρχία Σλόκα. Στις 3 Ιουλίου 1783, η Αικατερίνη Β΄ της Ρωσίας αναδιοργάνωσε το Κυβερνείο, μετατρέποντάς το στην Υπολοχανία της Ρίγας. Το 1796, μετά τον Τρίτο Διαμελισμό της Πολωνίας η επικράτεια του κυβερνείου, μετονομάστηκε σε Κυβερνείο της Λιβονίας.
Μέχρι τα τέλη του 19ου αιώνα, το κυβερνείο δεν κυβερνιόταν από την Ρωσική νομοθεσία, αλλά διοικόταν αυτόνομα από την τοπική Γερμανική Βαλτική αρχοντιά μέσω της φεουδαρχικής Λάνταγκ (Liefländischer Landtag). Οι γερμανοί ευγενείς επέμειναν στην διατήρηση των προνομίων τους και την χρήση της γερμανικής γλώσσας. 
Μετά τη Ρωσική Φεβρουαριανή Επανάσταση του 1917, το βόρειο τμήμα του Κυβερνείου της Λιβονίας σε συνδυασμό με το Κυβερνείο της Εσθονίας, σχημάτισαν το νέο Αυτόνομο Κυβερνείο της Εσθονίας. Η Αυτόνομη Διοίκηση της Εσθονίας εξέδωσε την Εσθονική Διακήρυξη της Εσθονίας στις 24 Φεβρουαρίου 1918, μία ημέρα πριν την κατάληψη της από Γερμανικά στρατεύματα κατά την διάρκεια του Α΄ Παγκοσμίου Πολέμου. 
Με την Συνθήκη του Μπρεστ-Λιτόφσκ, στις 3 Μαρτίου 1918, η Μπολσεβικική Ρωσία αποδέχθηκε την απώλεια του Κυβερνείου της Λιβονίας, και από τις συμφωνίες που συνάφθηκαν στο Βερολίνο στις 27 Αυγούστου του 1918, το Αυτόνομο Κυβερνείο της Εσθονίας και το Κυβερνείο της Λιβονίας, αποσχίστηκαν από την Ρωσία.
Σάρκα και αίμα

Περίληψη

Το 1501 κάπου στην Ιταλία, η οποία μαστίζεται από την πανούκλα, μια ομάδα μισθοφόρων ταπεινής καταγωγής με αρχηγό το Μάρτιν πολεμάει στο πλευρό του ευγενή Αρνολφίνι που αγωνίζεται να ξαναπάρει το κάστρο του πίσω, και αφού τους έχει υποσχεθεί μια τεράστια αμοιβή. Ο Αρνολφίνι προδίδει τους μισθοφόρους και εκείνοι αποφασίζουν να εκδικηθούν. Επιτίθενται σε ένα καραβάνι του οποίου ηγείται ο γιος του ευγενή, Στίβεν, και το κλέβουν. Σε μία από τις άμαξες ταξιδεύει η Άγκνες, αρραβωνιαστικιά του Στίβεν, την οποία απαγάγουν κατά λάθος. Η Άγκνες γίνεται το ταίρι του Μάρτιν και η ομάδα των μισθοφόρων αποφασίζει να επιτεθεί σε ένα κάστρο, αγνοώντας ότι ο στρατός του Αρνολφίνι είναι στο κατόπι τους.
Μυρτιά Θέρμου Αιτωλοακαρνανίας

Τοποθεσία

Το χωριό βρίσκεται σε πολύ κοντινή απόσταση από τη λίμνη Τριχωνίδα, σε περιοχή ανατολικά-κεντροανατολικά της όντας χτισμένο σε υψόμετρο περίπου 170 έως 210 μέτρων με πανοραμική θέα προς τη λίμνη, και εγγύς του βρίσκονται, πέρα από το Θέρμο που αποτελεί το διοικητικό κέντρο της περιοχής, τα χωριά Λουτρά, Παλαιόμυλος, Πέρεβος, Βαρειά, Δογρή, Παντάνασσα, Αγία Σοφία, Μαυροβορός και Πουρνάρα. Κοντά στο χωριό βρίσκονται επίσης οι οικιστικές θέσεις Λυκοστόμιο και Πεζούλια. Απέχει από το Αγρίνιο 31,5 χλμ. ενώ η Ιερά Μονή Προυσού απέχει οδικώς 47,5 χλμ.

Ιστορικά στοιχεία

Αποτελεί ένα από τα χωριά της ιστορικής περιοχής του Απόκουρου. Μέχρι το 1928 ονομαζόταν «Γουρίτσα», όταν με το ΦΕΚ 81Α της 14/05/1928 η ονομασία του διορθώθηκε σε «Μυρτέα», ομοίως και η ονομασία της τότε Κοινότητας. Με το ΦΕΚ 66Α της 09/05/2017 ο οικισμός ονομάστηκε σε «Μυρτιά».

Αξιοθέατα

Αξιοθέατα στην περιφέρεια του χωριού αποτελούν: το μοναστήρι των Εισοδίων της Θεοτόκου, περίπου 1 χλμ. από την έξοδο του χωριού προς Τριχωνίδα, η παραλίμνια περιοχή της «Κάτω Μυρτιάς» ή «Παραλίας Μυρτιάς» στον οικισμό Παλαιόμυλος, ο ναός του Aγίου Iωάννη και το εκκλησάκι της Aγίας Eλεούσας σε σπηλιά στο χωριό της Μυρτιάς, καθώς και ο παλιός νερόμυλος και ο καταρράκτης κοντά στον οικισμό του Παλαιόμυλου.
Οίκος των Μπίλλουνγκ

Ο Οίκος των Μπίλλουνγκ, γερμ. Haus von Billung ήταν μία δυναστεία της Σαξονίας από τον 9ο ως τον 12ο αι. Εξουσίασαν, μετά τους Οθωνίδες, το δουκάτο της Σαξονίας· τους διαδέχθηκαν σε αυτό οι Γουέλφοι και οι Ασκάνια. Την εποχή εκείνη "Σαξονία" ονομαζόταν η Κάτω Σαξονία με τη Βεστφαλία.
Ο Ευαγγελισμός της Θεοτόκου (Λίππι)

Περιγραφή

Το τρίπτυχο εικονίζει την παρθένο Μαρία. Ο άγγελος Γαβριήλ γονατίζει μπροστά στην Παναγία που διαβάζει. Η χείρα του πανάχραντου πέμπει μια ακτίνα φωτός, ενώ η αγία περιστερά φτερουγίζει.
Κυριάκος Κουρέας

Καριέρα

Ο Κυριάκος Κουρέας ξεκίνησε την καριέρα του από την αναπληρωματική ομάδα της Νέας Σαλαμίνας σε ηλικία 16 ετών. Στα 17 του χρόνια εντάχθηκε στην πρώτη ομάδα, όπου και καθιερώθηκε. Στη Νέα Σαλαμίνα Αμμοχώστου παρέμεινε για έξι ποδοσφαιρικές περιόδους. Ήταν μέλος της ιστορικής ομάδας που διεκδίκησε το νταμπλ την περίοδο 1965-1966.
Στο τέλος του Φεβρουαρίου 1970 εντάχθηκε για λίγους μήνες στον Ελληνο-Αμερικανικός Άτλας Νέας Υόρκης (κάποιες πηγές αναφέρουν τον Παγκύπριο-Ελευθέρια Νέας Υόρκης), ο οποίος αποτέλεσε τον ενδιάμεσο σταθμό για την είσοδο του στο ελληνικό ποδόσφαιρο. Το καλοκαίρι του ίδιου έτους εντάσσεται στον Ολυμπιακού Πειραιώς, αν και προοριζόταν για την ΑΕΚ Αθηνών. Παραμένει στον Ολυμπιακό για 4 περιόδους κατακτώντας 2 πρωταθλήματα και 2 κύπελλα.
Στο τέλος της περιόδου 1970-1971 ο Ολυμπιακός Πειραιώς αντιμετωπίζει για το ελληνικό πρωτάθλημα την Ε.Π.Α. Λάρνακας (συμμετείχε στο ελληνικό πρωτάθλημα ως πρωταθλήτρια Κύπρου της προηγούμενης περιόδου). Μετά τον αγώνα, ο Ολυμπιακός θα έδινε ένα φιλικό με τον ΑΠΟΕΛ στη Λευκωσία. Ο Κουρέας δεν ακολούθησε την αποστολή για να μεταβεί την επομένη, αφού ήθελε πρώτα να επισκεφτεί την οικογένειά του στην Αμμόχωστο. Στον δρόμο εμπλέκεται σε σοβαρό αυτοκινητικό δυστύχημα, το οποίο τον άφησε για ένα διάστημα στο νοσοκομείο Αμμοχώστου και συνέχεια στην Αθήνα. Αν και το δυστύχημα ήταν σοβαρό, ο ποδοσφαιριστής επέζησε, κατάφερε να περπατήσει και να συνεχίσει να παίζει ποδόσφαιρο. Μετά την αποθεραπεία του συνέχισε στον Ολυμπιακό και παρά τις δελεαστικές προτάσεις που είχε από την ΑΕΚ που επανήλθε για να τον εντάξει στη δύναμή της, προτιμά να συνεχίσει στον Εθνικό Πειραιώς.
Στον Εθνικό Πειραιώς ήταν ένας ιδιαιτέρως αγαπητός ποδοσφαιριστής και η απόκτηση του (μαζί με 2 άλλων Κύπριων ποδοσφαιριστών, Ανδρέα Κωνσταντίνου και Σταύρου Παπαδόπουλου) προκάλεσε ρεκόρ εισπράξεων για την ομάδα. Αγαπητός όμως, παρέμεινε και για τους οπαδούς του Ολυμπιακού και στα μεταξύ των δύο ομάδων παιχνίδι, οι οπαδοί του Ολυμπιακού χειροκροτούσαν σε κάθε φάση τον αντίπαλο πλέον Κουρέα.
Μετά τον Εθνικό Πειραιώς αγωνίστηκε στη Νέα Σαλαμίνα Λονδίνου με την οποία κέρδισε δύο πρωταθλήματα. Στη συνέχεια ανέλαβε ως προπονητής της Μικτής Παροικιακής Λονδίνου, με την οποία κέρδισε άλλα δύο πρωταθλήματα.
Ο ποδοσφαιριστής σε όλη την παρουσία του στο Κυπριακό πρωτάθλημα δεν δέχτηκε ποτέ κίτρινη ή κόκκινη κάρτα, παρατήρηση από διαιτητή.
Είναι μέλος του συνδέσμου Συνδέσμου Παλαιμάχων της Νέας Σαλαμίνας Αμμοχώστου.

Εθνική Κύπρου

Το 1966 κλήθηκε για πρώτη φορά στην Εθνική Κύπρου με την οποία αγωνίστηκε έως το 1975, έχοντας 20 συμμετοχές. Είχε 10 συμμετοχές σε προκριματικά παγκοσμίου κυπέλλου, έξι συμμετοχές σε προκριματικά του Euro και τέσσερις συμμετοχές σε διεθνή φιλικά.